Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10,105/10, 90/11, 16/12, 86/12, 94/13, 152/14, 07/17, 68/18, 98/19, 64/20, 151/22) i članka 55. Statuta Osnovne škole Mitnica, Vukovar (u daljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 4. listopada 2023. donio je:

**K U Ć N I R E D**

OPĆE ODREDBE

Članak 1.

Kućnim redom Osnovne škole Mitnica uređuju se:

1. Pravila i obveze ponašanja za vrijeme boravka u unutarnjem i vanjskom prostoru Škole
2. Radno vrijeme
3. Prava i obveze učenika
4. Organiziranje i provedba dežurstava
5. Postupanje prema imovini Škole
6. Postupanje u slučaju povrede Kućnog reda.

Članak 2.

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje odnosno skrbnike.

Članak 3.

Odredbe ovog Kućnog reda glede rodne pripadnosti neutralne su i odnose se na osobe oba spola.

PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

U prostoru Škole zabranjeno je:

* unošenje i konzumiranje cigareta, alkohola i drugih sredstava ovisnosti i energetskih pića
* uništavanje školske imovine (pisanje i urezivanje po zidovima i školskom namještaju, oštećivanje namještaja i opreme, te računalne opreme i sl.)
* bacanje papira, žvakaćih guma i svih drugih vrsta otpadaka izvan koševa za otpatke
* unošenje sredstava, opreme i uređaja koji mogu izazvati ozljede
* unošenje sredstava, opreme i uređaja koji mogu izazvati požar i eksploziju

- igranje igara na sreću i sve vrste kartanja (osim igara kartama koje služe u svrhu učenja i pod nadzorom su učitelja)

- učenici za vrijeme boravka u Školi (unutarnjem i vanjskom prostoru) ne smiju bez dopuštenja koristiti mobitel i druge slične uređaje osim ako je učitelj dogovorio s učenicima korištenje za potrebe izvođenja nastave

* okupljanje u toaletima radi druženja
* unošenje tiskovina nepoćudnog sadržaja
* prodaja i promidžba svih proizvoda koji nisu u skladu s ciljevima odgoja i obrazovanja
* svi oblici psihičkog i fizičkog nasilja i drugi oblici neprimjerenog ponašanja.

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja.

Članak 6.

U svrhu sigurnosti učenika, radnika i ostalih osoba nazočnih u Školi postavljen je video nadzor.

Članak 7.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

RADNO VRIJEME

Članak 8.

Radno vrijeme Škole je od 6 do 21 sat.

Članak 9.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj u skladu s važećim propisima.

Članak 10.

Roditelji mogu razgovarati s učiteljima Škole u dane primanja roditelja prema rasporedu informacija o kojemu roditelji moraju biti obaviješteni na roditeljskim sastancima te putem web stranice Škole.

Iznimno u opravdanim slučajevima roditelji mogu razgovarati s učiteljima i u vrijeme koje odredi razrednik odnosno predmetni učitelj.

PRAVA I OBVEZE UČENIKA

Članak 11.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza.

Članak 12.

Učenici su dužni:

- kulturno se ponašati za vrijeme boravka u Školi i izvan nje

- dolaziti u Školu uredni, odjeveni primjereno godišnjem dobu i boravku u odgojno obrazovnoj ustanovi, u hlačama ili suknji primjerene dužine (najkraće do koljena), majici ili košulji najmanje kratkih rukava, koja pokriva trbuh i leđa, bez dubokih vratnih izreza, odjeća ne smije biti nepotrebno poderana zbog trendovskih stilova ili prozirna, bez sakrivanja glave raznim pokrivalima za glavu - kape, kapuljače i sl., bez uvredljivih i diskriminirajućih natpisa - na bilo kojem jeziku

- učenici trebaju doći u Školu čistih ruku, lica, ušiju, tijela i kose, bez šminke, a nije preporučljivo imati obojanu kosu, pirsing ili tetovažu

- održavati čiste i uredne prostore Škole

- učenici su dužni brinuti o zaduženom ormariću i ključiću

- nakon dolaska u Školu odjevne predmete i osobne stvari odložiti na mjesto određeno za tu namjenu

- mirno ući u učionicu najmanje pet minuta prije početka nastave i pripremiti se za rad

- pratiti nastavu i ostale oblike neposrednog odgojno obrazovnog rada te savjesno i odgovorno izvršavati sve obveze

- pristojno se odnositi prema učiteljima i drugim radnicima Škole te ostalim učenicima

- objedovati samo u prostoru određenom za tu namjenu, prije jela oprati ruke, te nakon završenog objeda pribor za jelo odložiti na odgovarajuće mjesto

- savjesno se odnositi prema imovini Škole.

Članak 13.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika i predmetnog učitelja.

U kabinet učenici ulaze zajedno s učiteljem.

Članak 14.

Učenici koji su zakasnili na nastavu, trebaju tiho ući u učionicu i ispričati se učitelju. Svako neopravdano kašnjenje učenika na nastavu, učitelj je dužan evidentirati.

Članak 15.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao dužan je ustati.

Članak 16.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

U slučaju neprimjerenog ponašanja učenika treba uputiti pedagoško psihološkoj službi.

Članak 17.

Učenici ne smiju bez dopuštenja ulaziti u zbornicu, ured ravnatelja i tajnika.

Učenici se kreću školskim prostorijama hodajući (zabranjeno trčanje po hodnicima) tako da ne dovode druge učenike i/ ili sebe u opasnost.

Članak 18.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole uz odobrenje dežurnog učitelja.

Članak 19.

U slučaju napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Članak 20.

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja, ravnatelja ili stručnu službu o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju učitelja o nađenim predmetima (knjigama, bilježnicama, odjeći i sl.)
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara škole
* za vrijeme odmora provjetravaju učionicu
* ovlašteni su prijaviti dežurnom učitelju svakog učenika koji se ne pridržava reda.

DEŽURSTVA

Članak 21.

U Školi za vrijeme rada dežuraju radnici Škole.

Raspored dežurstva radnika utvrđuje se na način koji odredi ravnatelj.

Članak 22.

Pri ulasku u školu potrebno je javiti se osoblju škole koje će o tome voditi evidenciju.

Članak 23.

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.

POSTUPANJE PREMA IMOVINI

Članak 24.

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja.

Članak 25.

Učenici i radnici Škole trebaju pronađene stvari, za koje nije utvrđeno kome pripadaju, predati dežurnom učitelju ili spremačici koji ih do pronalaženja vlasnika privremeno odlaže na određeno mjesto u Školi.

Članak 26.

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 27.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

Članak 28.

Učenici su dužni čuvati udžbenike i druga nastavna sredstva te pribor za rad, a zadužene udžbenike i ostala nastavna sredstva pravodobno vratiti neoštećene.

Knjige posuđene u knjižnici učenik je obvezan čuvati i neoštećene pravodobno vratiti.

Članak 29.

Učenici su odgovorni za štetu koju učine na imovini Škole prema općim propisima obveznog prava.

Članak 30.

Radnici Škole za štetu odgovaraju prema općim propisima obveznog prava te propisima radnog zakonodavstva.

POVREDE KUĆNOG REDA

Članak 31.

U Školi su zabranjeni svi oblici fizičkog i psihičkog nasilja, iskazivanja neprijateljstva i svakog drugog oblika neprimjerenog ponašanja.

Članak 32.

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

Članak 33.

Svaki učenik, učitelj ili druga osoba koja uoči neko od nedopuštenih ponašanja iz članaka 32. i 33. ovog Kućnog reda obvezna je o tome izvijestiti dežurnog učitelja odnosno ravnatelja.

Dežurni učitelj odnosno ravnatelj upozorit će osobu koja je počinila neko od nedopuštenih ponašanja iz članaka 32. i 33. ovog Kućnog reda da prestane jer će u suprotnom biti udaljena iz prostora Škole dobrovoljno ili putem nadležnog policijskog službenika.

Članak 34.

Postupanje prema odredbama ovog Kućnog reda sastavni je dio radnih obveza radnika i učenika Škole.

Članak 35.

Postupanje radnika suprotno odredbama ovoga Kućnog reda smatra se povredom radne obveze.

Članak 37.

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama Statuta Škole.

Članak 38.

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

PRIJELAZNE I ZAVRŠNE ODREDBE

Članak 39.

Ovaj Kućni red stupa na snagu danom objave na oglasnoj ploči.

Članak 40.

Stupanjem na snagu ovog Kućnog reda prestaje važiti Pravilnik o kućnom redu od 29. rujna 2016.

KLASA: 011-03/23-02/07

URBROJ: 2196-1-6-23-01

U Vukovaru, 4. listopada 2023.

Ravnateljica Predsjednica školskog odbora

Dubravka Lemac, mag. gl. ped. Jasna Mađarac